ฟอลคอนเจาะขายตรงบี้เบี้ยเพิ่ม
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
11 ส.ค. 2554

โพสต์ทูเดย์ — ฟอลคอนประกันภัย ยึดตลาดขายตรง หวังกวาดเบี้ยปีนี้ 830 ล้านบาท
นายโอฬาร วงศ์สุรพิเชษฐ์ ประธานเจ้าหน้าที่บริหาร บริษัท ฟอลคอนประกันภัย เปิดเผยว่า ในปีนี้บริษัทตั้งเป้าการเติบโตไว้ที่ 34% หรือมีเบี้ย 830 ล้านบาท เพิ่มขึ้นเมื่อเทียบกับปี 2553 ที่ทำเบี้ยได้ 620 ล้านบาท ซึ่งต่ำกว่าเป้าประมาณ 2% แต่ยังมีกำไรตามเป้าที่ 40 ล้านบาท 
สำหรับกลยุทธ์ที่สำคัญในปีนี้ ยังคงมุ่งเน้นออกผลิตภัณฑ์ใหม่ที่ให้เหมาะกับช่องทางขายตรงเป็นหลัก โดยเฉพาะแบบประกันที่ให้ความคุ้มครองเกี่ยวกับอุบัติเหตุหรือสุขภาพของร่างกายมนุษย์ ซึ่งยังมีช่องว่างทางการตลาดอีกมากและเป็นสิ่งที่บริษัทมีความชำนาญมาตลอดหลังจากได้ทำตลาดมาในช่วง 23 ปี โดยคาดว่าจะเป็นแบบประกันที่ไม่ใช่รถยนต์หรือนันมอเตอร์ 3 ตัว และแบบประกันรถยนต์ 1 ตัว 
นอกจากนี้ ในส่วนของแบบประกันซิมประกันเติมเงิน “ม้วยปั๊บ รับแสน” ซึ่งเป็นการทำรายการซื้อประกันภัยผ่านโทรศัพท์มือถือระบบเติมเงินของเอไอเอสนั้น ได้รับการตอบรับอย่างดีจากกลุ่มเป้าหมายที่เป็นกลุ่มลูกค้าที่ยังไม่มีช่องทางในการเข้าถึงการซื้อประกันภัย ซึ่งขายไปได้แล้ว 900 ซิม และบริษัทก็ยังมีแผนขยายไปยังแบบประกันอื่นอีกทั้งประกันอุบัติเหตุส่วนบุคคล (พีเอ) ประกันทันตกรรม และประกันโรคระบาด H1N1 โดยล่าสุดยังได้ร่วมกับมหาวิทยาลัยราชภัฏส่วนดุสิต เพื่อจัดโครงการประกวดแผนการตลาดและการขายซิมประกันเติมเงิน “ม้วยปั๊บ รับแสน” อีกด้วย ซึ่งคาดว่าหลังจากเดือนมิ.ย.นี้จะทำตลาดได้อย่างจริงจังมากขึ้น โดยตั้งเป้าปีนี้ที่ 1.14 แสนซิม
นายณัฐวุฒิ งานภิญโญ ผู้อำนวยการอาวุโสฝ่ายธุรกิจองค์กร บริษัท ฟอลคอนประกันภัย กล่าวว่า ประกันรถยนต์ที่จะออกใหม่ในปีนี้ จะเป็นแบบประกันชั้น 1 ที่มีความแตกต่างจากทั่วไป โดยให้ความคุ้มครองมากกว่าแบบปกติ เพื่อเน้นเจาะกลุ่มครอบครัวเป็นหลัก หาก คปภ.อนุมัติแบบประกันก็จะขายได้ในไตรมาส 2 ของปีนี้
ขณะนี้รออนุมัติจากสำนักงานคณะกรรมการกำกับและส่งเสริมการประกอบธุรกิจประกันภัย(คปภ.)และคาดว่าจะขายได้ประมาณไตรมาส 2 นี้ นอกจากนี้ยังมีในส่วนของแบบประกันพิเศษที่ให้ความคุ้มครองเพิ่มเติมกรณีที่รถยนต์เสียหายแบบทั้งคัน โดยลูกค้าสามารถซื้อส่วนต่างของมูลรถที่บริษัทประกันไม่คุ้มครองเพื่อให้ได้รับค่าสินไหมเต็ม 100% ได้ มุ่งขายให้กับลูกค้าที่ประกอบธุรกิจเช่าซื้อหรือบริษัทตัวแทนขายรถเป็นหลัก